ΣΗΜΑΝΤΙΚΟΤΗΤΑ ΣΥΜΠΛΗΡΩΣΗΣ ΕΡΩΤΗΜΑΤΟΛΟΓΙΟΥ ΠΑΡΑΤΗΡΗΤΗΡΙΟΥ των ΕΠΙΠΤΩΣΕΩΝ του ΚΟΡΟΝΟΪΟΥ στην ΟΙΚΟΝΟΜΙΚΗ ΖΩΗ της ΔΥΤΙΚΗΣ ΕΛΛΑΔΟΣ

Είναι μια πρωτότυπη πανελληνίως και ενδεχομένως πανευρωπαϊκώς, προσπάθεια που φιλοδοξεί να αποτυπώνει διαρκώς και σε συγκεκριμένες χρονικές περιόδους, το επίπεδο κύκλου εργασιών, ρευστότητας και απασχόλησης των επιχειρήσεων και κατ’ επέκταση των κλάδων δραστηριότητας.

Είναι εξαιρετικά σημαντική η δυναμική καταγραφή των οικονομικών δεδομένων, διότι όπως καταλαβαίνετε, είναι διαφορετικό να προβαίνουμε σε εκτιμήσεις της πιθανής ζημιάς και διαφορετικό να υπάρχει μέτρηση.

Η καταχώρηση στοιχείων στο Παρατηρητήριο είναι πολύ σημαντική – ουσιαστικής/κεφαλαιώδους σημασίας- διότι δεν διαθέτουμε άλλα μέσα να
διαγνώσουμε σχετικά γρήγορα (με υστέρηση μήνα-διμήνου) και σε 15θήμερη
βάση την κατάσταση των επιχειρήσεων και της οικονομίας της περιοχής.
(Διαφορετικά είμαστε σαν τον θεράποντα γιατρό που δεν έχει πρόσβαση σε
σφυγμομέτρηση, ακτινογραφία, εξέταση αίματος και ούρων του ασθενούς...
και δεν μπορεί να τον ερωτήσει και πως είναι και πως νιώθει.)
Βλέπουμε ότι τα υγειονομικά και άλλα μέτρα λαμβάνονται ανά εβδομάδα ή
μήνα και ενδέχεται πλέον να είναι τοπικής στόχευσης (καραντίνες) σε
επίπεδο δήμου ή κατώτερο και τριψήφιας/τετραψήφιας δραστηριότητας
(ΣΤΑΚΟΔ). Επιπλέον, είναι ανάγκη να αξιολογούνται στη βάση ποσοτικής
τεκμηρίωσης και ανάλυσης ως προς την βραχυχρόνια (15θήμερη ή μηνιαία)
υποκλαδική ή άλλη αποτελεσματικότητά τους προκειμένου να προτείνονται
γρήγορα διορθωτικές κινήσεις, τροποποιήσεις σε λεπτομέρειες.

Η εναλλακτική που έχει η Πολιτεία είναι πενιχρή: Να βασιστεί
(α) Στις συναλλαγές των πιστωτικών καρτών που διαθέτουν οι Τράπεζες. Τις
έχουν ήδη διαθέσει μία φορά στην κεντρική κυβέρνηση, ίσως υποχρεωθούν να
δώσουν τα πρόσθετα στοιχεία στην Τράπεζα της Ελλάδος σε μερικούς μήνες
ακόμα μια φορά. Ενδέχεται να μην είναι κάτι που θα γίνεται συχνά και
εξακολουθητικά.
(β) Στα στοιχεία της ΕΛΣΤΑΤ. Τα τελευταία βγαίνουν με 6-9μηνη
καθυστέρηση (όσον αφορά στην τριμηνιαία απασχόληση σε περιφερειακό και
υποκλαδικό επίπεδο–διψήφιο ΣΤΑΚΟΔ) έως τριετή καθυστέρηση (όσον αφορά
στην ακαθάριστη προστιθέμενη αξία σε επίπεδο νομού κατά κλάδο –μονοψήφιο
ΣΤΑΚΟΔ). Σημειωτέον: Την τρέχουσα ρευστότητα δεν την κοιτάζει κανείς,
ιδίως άμεσα!

Εν κατακλείδι, πρόκειται για συγκεντρωτικά, μακροοικονομικά
νούμερα: όχι μικροστοιχεία που στην βάση των πεδίων που έχουμε επιλέξει
επιτρέπουν την εξέταση:

(i)     Τοπικών και υπο-υποκλαδικών τζίρων, μεγεθών μερικής ή πλήρους
απασχόλησης, αναστολής απασχόλησης, ρευστότητας ανά τύπο επιχείρησης
(πολύ μικρή, μικρή, μικρομεσαία, μεγάλη, εξαγωγικού προσανατολισμού
κ.ο.κ.) και -αν συνδυαστούν- την ιδιαιτερότητα κάθε αγοράς.
(ii)    Tου βαθμού στον οποίο έχουν αξιοποιηθεί τα κυβερνητικά μέτρα.
Πρόκειται για πεδία που εύκολα συμπληρώνονται (τσεκάρονται) στα πεδία
πολλαπλής επιλογής του Παρατηρητηρίου και επιτρέπουν σοβαρού επιπέδου
αναλύσεις, αναγωγές στον πληθυσμό, καλά πληροφορημένες
ποσοτικοποιημένες/τεκμηριωμένες αντιπροτάσεις.

Εν ολίγοις επιτρέπουν την άμεση και ενημερωμένη εισήγηση της σωστής
αγωγής για τον ασθενή, καλύτερης πρόληψης για τις ευπαθείς ομάδες και
τους τριγύρω τους (τις επιχειρήσεις στις οποίες όλοι βασιζόμαστε) ώστε
να μην νοσήσουν/κινδυνεύσουν ή χαθούν…

Το ερωτηματολόγιο το οποίο έχει σχεδιαστεί από ΚΕΠΕ με την συνδρομή του Οικονομικού Επιμελητηρίου και τις παρεμβάσεις των Επιμελητηρίων, είναι εύχρηστο και παρέχει σημαντική πληροφορία, η οποία με την περαιτέρω ανάλυση θα μπορέσει να δώσει χρήσιμα συμπεράσματα.

Τα συμπεράσματα θα δημοσιοποιούνται και οπωσδήποτε θα μπορούν να κατατεθούν σχετικές τεκμηριωμένες προτάσεις προς την Περιφέρεια Δυτικής Ελλάδος και τα Οικονομικά Υπουργεία. Τα αποτελέσματα μπορούν να οδηγήσουν σε χάραξη συγκεκριμένων πολιτικών ειδικά για την περιοχή μας, όσον αφορά πρόσθετα χρηματοδοτικά εργαλεία και στοχευμένο στρατηγικό προσανατολισμό, με βάση τις ιδιαιτερότητες κάθε Νομού.

Προς αυτή τη κατεύθυνση εργαζόμαστε με τους Συλλόγους των Λογιστών και στους 3 Νομούς, ώστε να συμπληρωθεί ερωτηματολόγιο για όσο μεγαλύτερο δείγμα επιχειρήσεων γίνεται.

Οπωσδήποτε να πω ότι η συνεισφορά των επιχειρηματιών είναι πολύ σημαντική σε αυτό το εγχείρημα.

Οι επιχειρήσεις δεν μπορούν να λειτουργήσουν χωρίς την εξειδικευμένη γνώση των λογιστών και των οικονομολόγων και οι λογιστες δεν μπορούν να υπάρξουν χωρίς βιώσιμες επιχειρήσεις.

Παρακαλούμε για την βοήθειά σας.

Σημείωση: Οι αναλύσεις θα διενεργηθούν από έναν από τους πιο αρμοδίους και
αξιόπιστους φορείς στην χώρα. Το Κέντρο Προγραμματισμού και Οικονομικών
Ερευνών (ΚΕΠΕ) είναι το μεγαλύτερο ερευνητικό ίδρυμα για την οικονομική
επιστήμη στην χώρα. Ανήκει στο κράτος, εποπτεύεται από το Υπουργείο
Ανάπτυξης και Επενδύσεων και σκοπός του είναι να παρέχει στην Πολιτεία
μελετητικές υπηρεσίες σε  θέματα σχεδιασμού οικονομικής και κοινωνικής
πολιτικής. Εν προκειμένω συνεργάζεται με τα Επιμελητήρια Αχαΐας, Ηλείας,
Αιτωλοακαρνανίας και το Οικονομικό Επιμελητήριο Βορειοδυτικής
Πελοποννήσου και Δυτικής Ελλάδος, σε συνέχεια της πολυετούς συνεργασίας
που έχει με την Περιφέρεια Δυτικής Ελλάδας.